Les Vêpres siciliennes
Les Vêpres siciliennes, it. I vespri siciliani, da. Siciliansk vesper, grand opéra i fem akter af Giuseppe Verdi med libretto af Eugène Scribe og Charles Duveyrier (1803-66), der omarbejdede deres tidligere libretto Le duc d’Albe fra 1838. Les Vêpres siciliennes, der er Verdis første grand opéra, blev uropført 1855 på Pariseroperaen og fik stor succes. Værket blev straks efter oversat til italiensk af oversætteren Ettore Caimi, men pga. dets revolutionære emne forlangte de italienske censorer, at handlingen blev henlagt til Portugal og titlen forandret til Giovanna di Guzman. Efter 1861 vendte man tilbage til den oprindelige italienske oversættelse med titlen I vespri siciliani; det er denne version af operaen, der er standard i dag.
Handlingen bygger på en historisk begivenhed, Den Sicilianske Vesper 1282, hvor sicilianerne gjorde oprør mod den franske besættelsesmagt og dræbte et stort antal franske embedsmænd og officerer foran en kirke, hvor der blev holdt vesper. Udover at indeholde en kærlighedshistorie mellem den hævngerrige Hélène, hvis bror er blevet dræbt af franskmændene, og en ung siciliansk oprører, Henri, er der indlagt en far-søn-konflikt mellem Henri og dennes far, den sicilianske guvernør Guy de Montfort.